Barcelona 28. januára 2020 (SITA/AP/HSP/Foto:TASR/AP-Alvaro Barrientos)
Vedenie španielskeho futbalového klubu Espanyol Barcelona identifikovalo 12 priaznivcov, ktorí počas sobotňajšieho zápasu s Athleticom Bilbao (1:1) rasisticky urážali útočníka súpera Iňakiho Williamsa, 25-ročného Baska tmavej pleti
Až deviati z nich sú údajne členmi oficiálneho fanklubu a môžu očakávať tresty – od čiastočného až po doživotný dištanc. Klub totiž rázne odmietol akékoľvek prejavy intolerancie a rasizmu.
Televízne zábery vo víkendovom stretnutí odhalili, že z jedného zo sektorov priaznivcov domáceho klubu na adresu Williamsa smerovali "opičie pazvuky". Vedenie La Ligy na to zareagovalo tým, že sa bude usilovať o čiastočné uzatvorenie štadióna pre Espanyol.
"Domáci priaznivci ma rasisticky napadli. Povedali niečo, čo nikto nechce počuť a niečo také nemá miesto vo futbale. Ľudia by mali chodiť na futbal užívať si hru a podporovať svoj tím. Futbal je šport priateľstva," povedal po zápase Williams, ktorý sa narodil v Bilbau prisťahovalcom z africkej Ghany.